Κώστας Βαξεβάνης

Βιογραφία

Γεννήθηκε το 1966, στην Αγία Παρασκευή Λέσβου. Ξεκίνησε τη δημοσιογραφική του καριέρα στον Ριζοσπάστη, το 1988, και αργότερα συνεργάστηκε και με άλλες εφημερίδες, όπως η Ελευθεροτυπία, η Καθημερινή, το Ποντίκι και το Βήμα. Το 1991, ξεκίνησε να κάνει ρεπορτάζ για τα τηλεοπτικά κανάλια ΝΕΤ και MEGA, όντας ανταποκριτής τους σε εμπόλεμες ζώνες, όπως η Βοσνία, ο Περσικός κόλπος, η Παλαιστίνη, το Κουρδιστάν, η Αλβανία και το Κόσοβο. Σε αυτά τα χρόνια, πήρε συνεντεύξεις από αρκετά σημαντικές προσωπικότητες, μεταξύ των οποίων αρχηγοί κρατών και λαών (Ράντοβαν Κάρατζιτς, Αμπντουλλάχ Οτζαλάν, Αμπντούλ Χακ), καταζητούμενοι τρομοκράτες (μέλη των οργανώσεων Χεζμπολάχ και Χαμάς) και μυστικοί πράκτορες (Μάρκους Βολφ). Το 2003, κυκλοφόρησε το βιβλίο του "Το Ω της Χριστίνας Ωνάση". Ακολούθησε η τηλεοπτική του εκπομπή, με τίτλο "Το Κουτί της Πανδώρας'".  που προβλήθηκε από την ΕΡΤ και τον Alpha. Το 2005, εκδόθηκε το βιβλίο του "Το χαμένο γονίδιο". Το 2010, κυκλοφόρησε το βιβλίο του "Ο άνθρωπος του τείχους". Τον Απρίλιο του 2012,  ξεκίνησε την έκδοση του   δεκαπενθήμερου περιοδικού Hot Doc.   Το Σεπτέμβριο του 2012, μέσω του περιοδικού κατηγόρησε τη δημοσιογράφο Όλγα Τρέμη, για σχέσεις με εταιρείες που εμπορεύονται όπλα. Λίγες ημέρες αργότερα, ισχυρίστηκε ότι, το σπίτι του παρακολουθείτο και ότι, την 9η Σεπτεμβρίου άγνωστοι προσπάθησαν να εισβάλουν σε αυτό, για να τον δολοφονήσουν.Από το Νοέμβριο του 2016 εκδίδει την Κυριακάτικη εφημερίδα DOCUMENTO.

Τηλεοπτική κόντρα με τον Ευάγγελο Βενιζέλο

Τον Οκτώβριο του 2011, ο Βαξεβάνης αναφέρθηκε σε ζωντανή τηλεοπτική εκπομπή, σε καταθέσεις ύψους 3 εκατομμυρίων ευρώ του τότε υπουργού Οικονομικών και συνάμα αντιπροέδρου της κυβέρνησης, Ευάγγελου Βενιζέλου, κάτι που τον έκανε να παρέμβει, ισχυριζόμενος πως, τα χρήματα αυτά δεν αφορούσαν αποκλειστικά τον ίδιο, καθώς ήταν συνδικαιούχος μαζί με τη σύζυγό του σε αυτά. Η συζήτηση κατέληξε στη δημοσίευση των πόθεν έσχες των βουλευτών και των δημοσιογράφων και στην κρατικοποίηση της Proton Bank. Παρ'όλα αυτά η κόντρα τους συνεχίστηκε και μετά τη λήξη της εκπομπής, με τον δημοσιογράφο να δημοσιεύει στο διαδίκτυο ανοιχτή επιστολή προς τον Βενιζέλο, με τίτλο "Από την αλήθεια της ρητορείας, προτιμώ τη ρητορεία της αλήθειας".

Κόντρα με τον Λάμπη Ταγματάρχη

Το Δεκέμβριο του 2011, απέστειλε επιστολή στον διευθύνοντα σύμβουλο της ΕΡΤ, Λάμπη Ταγματάρχη, στην οποία διαμαρτυρόταν για την καθυστέρηση της έγκρισης προβολής της εκπομπής του από την ΕΡΤ, τη μη τήρηση του προγράμματος, τη μη διαφήμιση της εκπομπής και για την αγορά δικαιωμάτων προγραμμάτων, έναντι υπέρογκων ποσών, όπως το UEFA Champions League, τη στιγμή που πολλοί εργαζόμενοι απολύονταν μαζικά. Ο Ταγματάρχης δικαιολόγησε τα παραπάνω, επικαλούμενος ελλιπή και προβληματικά παραστατικά, υπέρογκο απαιτούμενο προϋπολογισμό για την προβολή της εκπομπής, σκληρές σκηνές, αναγκαία παράταση του προγράμματος, λόγω συνέντευξης του Αρχιεπισκόπου Αθηνών Ιερωνύμου και απεργιακές κινητοποιήσεις, κατηγορώντας τον, παράλληλα, για πρόθεση συρρίκνωσης της ΕΡΤ, διάφορους υπαινιγμούς, ύβρεις, εκβιασμούς και προσωπικές λοιδορίες, ενώ ανέφερε, μεταξύ άλλων: "Κατανοώ την ανάγκη σας να εμφανιστείτε ως ήρωας και θύμα πολιτικής δίωξης στη χώρα μας. [...] Ο καθένας από μας, κ. Βαξεβάνη, έχει τη δική του μικρή ιστορία στο χώρο της δημοσιογραφίας. Η δική μου δεν σας επιτρέπει να αφήνετε υπονοούμενα ότι δέχτηκα ή αποδέχτηκα οποιεσδήποτε πιέσεις για να σας κόψω την εκπομπή, αλλά δεν μου επιτρέπει και να σας παρουσιάσω ως θύμα σκευωριών και συνωμοσιών."

Μήνυση στον Γιάννη Παπαγιάννη

Το Μάιο του 2012, ο Βαξεβάνης υπέβαλε μήνυση στον δημοσιογράφο Γιάννη Παπαγιάννη, για πλαστογραφία, χρήση πλαστού εγγράφου και συκοφαντική δυσφήμιση σε βάρος του, λόγω ανάρτησης σε μπλογκ εγγράφου, το οποίο, σύμφωνα με τον δεύτερο, ήταν απόδειξη πληρωμής της ΕΥΠ, η οποία προοριζόταν για τον μηνυτή. Ο Παπαγιάννης συνελήφθη από τη Δίωξη Ηλεκτρονικού Εγκλήματος και αφέθηκε ελεύθερος την επόμενη ημέρα, μετά από εισήγηση του εισαγγελέα, για να διενεργηθούν περαιτέρω έρευνες.

Κριτική

Ο Γιώργος Τράγκας, του οποίου το όνομα βρισκόταν μέσα στη λίστα, ανήρτησε μήνυμα στην προσωπική του σελίδα στο Facebook, ονομάζοντας τη δημοσιευμένη λίστα "πλαστό, μαγειρεμένο προϊόν εγκλήματος" και αναφέροντας μεταξύ άλλων "όλες αυτές οι ιαχές, και οι θριαμβολογίες για όλα αυτά τα ονόματα που έπεσαν στην απόχη είναι η προέκταση μιας βρωμερής, τρισάθλιας και σκοτεινής ιστορίας που έγινε πίσω από τους τοίχους μυστικών υπηρεσιών".

Βραβεία

Έχει βραβευθεί το 2013, για τη δημοσίευση της "Λίστας Λαγκάρντ", με το βραβείο δημοσιογραφίας Index on Censorship Freedom of Expression, το οποίο πραγματοποιείται υπό την αιγίδα της εφημερίδας The Guardian.  
Επίσης, την ίδια χρονιά και για τον ίδιο λόγο, είχε βραβευθεί με το Διεθνές Βραβείο Δημοσιογραφίας Julio Anguita Parrado "για τον θαρραλέο και ανεξάρτητο αγώνα του ενάντια στην διαφθορά στην καρδιά της Ευρώπης".